CELEX: 62019TN0326
Language: fi
Date: 2019-05-31 00:00:00
Title: asia T-326/19: Kanne 31.5.2019 — Gerber v. parlamentti ja neuvosto

15.7.2019   
            
            
               FI
            
            
               Euroopan unionin virallinen lehti
            
            
               C 238/29
            
         
      Kanne 31.5.2019 — Gerber v. parlamentti ja neuvosto
      (asia T-326/19)
      (2019/C 238/34)
      Oikeudenkäyntikieli: italia
      
         Asianosaiset
      
      
         Kantaja: Tibor Gerber (Milano, Italia) (edustaja: asianajaja N. Amadei)
      
         Vastaaja: Euroopan unionin neuvosto ja Euroopan parlamentti
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan riidanalaisen asetuksen N:o 2019/474 ja erityisesti sen 1 artiklan 1 kohdan ja 2 artiklan toisen virkkeen ja toteamaan, että tämän kumoamisen seurauksena direktiivillä 2019/475 ei ole vaikutuksia siltä osin kuin se on toiminnallisesti yhteydessä riidanalaiseen asetukseen
               
            
                  —
               
               
                  odotettaessa asiassa annettavaa tuomiota keskeyttämään riidanalaisen asetuksen ja direktiivin 2019/475 täytäntöönpanon unionin yleisen tuomioistuimen antaman tuomion julistamispäivään saakka
               
            
                  —
               
               
                  odotettaessa asiassa annettavaa tuomiota määräämään asetuksen N:o 2019/474 ja direktiivin 2019/475 kaikkien täytäntöönpanotoimien keskeyttämisestä, erityisesti kun on kyse täytäntöönpanotoimista, jotka koskevat ajoneuvojen rekisteröintiä ja joista säädetään 1.12.2018 annetussa laissa nro 132 (4.10.2018 annetun asetuksen nro 113 laiksi muuntamista koskeva laki)
               
            
                  —
               
               
                  hyväksymään kantajan kannekirjelmässä kuvailemien tosiseikkojen tueksi mahdollisesti esittämät todistajanlausunnot
               
            
                  —
               
               
                  joka tapauksessa velvoittamaan Euroopan unionin neuvoston ja Euroopan parlamentin vastaamaan oikeudenkäyntikuluista kokonaisuudessaan.
               
            
         Oikeudelliset perusteet ja pääasialliset perustelut
      
      Kanne koskee unionin tullikoodeksista annetun asetuksen (EU) N:o 952/2013 muuttamisesta 19.3.2019 annetun Euroopan parlamentin ja neuvoston asetuksen N:o 2019/474 ja erityisesti asetuksen niiden osien (1 artikla ja 2 artiklan toinen virke) kumoamista, jotka koskevat Campione d’Italian kunnan alueella ja Luganojärven Italialle kuuluvilla vesialueilla sovellettavaa tullijärjestelmää.
      Kanteensa tueksi kantaja vetoaa kolmeen kanneperusteeseen.
      
                  1)
               
               
                  Ensimmäinen kanneperuste, joka perustuu perusteluvelvollisuuden loukkaamiseen
                  
                              —
                           
                           
                              Kantaja väittää tältä osin, että riidanalaisella asetuksella rikotaan SEUT 296 artiklan 2 kohtaa, koska sen perustelut ovat puutteelliset ja ristiriitaiset. Siinä nimittäin todetaan Campionen sisällyttämisestä EU:n tullijärjestelmään, että sen ulkopuolelle jättämisen historialliset syyt, kuten eristyneisyys ja taloudellisesti epäsuotuisa asema, eivät enää pidä paikkaansa. Kantaja kuitenkin katsoo, että kunta on edelleen eristynyt ja taloudellisesti epäsuotuisa asema on heikentynyt kasinon maksukyvyttömyyden vuoksi, koska kasino on kunnan ainoa tulonlähde.
                           
                        
            
                  2)
               
               
                  Toinen kanneperuste, joka perustuu kansainvälisen oikeuden rikkomiseen
                  
                              —
                           
                           
                              Kantaja väittää tältä osin, että velvollisuudesta noudattaa sekä sopimuksiin perustuvaa kansainvälistä oikeutta että kansainvälistä tapaoikeutta määrätään SEU 3 artiklan 5 kohdassa ja että unionin tuomioistuin on lisäksi useaan otteeseen vahvistanut sen. Valituksenalaisella asetuksella (ja direktiivillä 2019/475, joka liittyy siihen) tehtiin kuitenkin muutoksia tullijärjestelmään, josta on olemassa Italian ja Sveitsin hyväksymä ja unionin tunnustama kansainvälisen tapaoikeuden sääntö, jonka nojalla Campioneen sovelletaan Sveitsin tullijärjestelmää. Näin ollen asetuksella laiminlyödään kansainvälistä velvollisuutta, jota sen olisi perussopimuksen ja unionin tuomioistuimen oikeuskäytännön mukaisesti pitänyt noudattaa.
                           
                        
            
                  3)
               
               
                  Kolmas kanneperuste, joka perustuu EU-kansalaisten vapaata liikkuvuutta koskevan oikeuden loukkaamista
                  
                              —
                           
                           
                              Kantaja väittää tältä osin, että valituksenalaisesta asetuksesta aiheutuvat seuraukset ovat ristiriidassa SEUT 21 artiklassa ja Euroopan unionin perusoikeuskirjan 45 artiklassa myönnetyn oikeuden kanssa. Unionin tullijärjestelmän soveltaminen Campionessa, joka kuuluu Sveitsin tullijärjestelmään, edellyttää fyysisen tulliesteen rakentamista Campionen rajalle sinne saavuttaessa ja sieltä poistuttaessa (maitse tai vesitse) sekä henkilöiden ja tavaroiden sellaisten tarkastusten käyttöön ottamista, joilla pyritään varmistamaan EU:n ja Sveitsin sääntöjen soveltaminen.